Groot vertragings in Kaapstad tydens taxibetogingPaaie is Vrydag in Kaapstad versper deur taxibestuurders (18 Oktober 2019) (Foto verskaf) Minibustaxi’s het Vrydag groot verkeersopeenhopings in Kaapstad se middestad en omgewing veroorsaak toe hulle verskeie paaie versper het. Die Demokratiese Alliansie in die Wes-Kaap het die versperrings ten sterkste veroordeel. Dele van Sir Lowryweg en Christiaan Barnardrylaan is versper en daar is groot vertragings op die N2 en M5. Die taxibestuurders reageer glo op onlangse boetes, taxi’s wat geskut is vir lisensiëring en permitte en ander verkeersoortredings. Daylin Mitchell, DA-woordvoerder oor vervoer en openbare werke, het gesê dit is onaanvaarbaar dat taxioperateurs in Stad Kaapstad die besluit geneem het om noodsaaklike roetes in die metro te versper. “Die stad kan nie gyselaar gehou word deur ŉ paar persone wat weier om aan die wet te voldoen nie. Ek doen ŉ beroep op die leierskap van die taxiverenigings, taxi-eienaars en taxibestuurders om nie verkeersontwrigtings te gebruik as ŉ manier om kwessies aan te roer nie. Hierdie anargie raak onskuldige persone wat staat maak op die roetes om in en uit die stad te beweeg.” Mitchell het gesê hy versoek wetstoepassers om vinnig te reageer om die versperrings op te klaar en diegene wat daarvoor verantwoordelik is, in hegtenis te neem. “Niemand is bo die wet verhewe nie en geen burger het die reg om ander se regte op só blatante manier te skend nie.”